อธิบดีกรมการพัฒนาชุมชน ออกมาตรการขยายเวลาพักชำระหนี้กองทุนพัฒนาบทบาทสตรี ระลอกใหม่ ต่อเนื่องอีก 12 เดือน
นายสุทธิพงษ์ จุลเจริญ อธิบดีกรมการพัฒนาชุมชน เปิดเผยว่า กรมการพัฒนาชุมชน เร่งออกมาตรการขยายระยะเวลาประกาศพักชำระหนี้กองทุนพัฒนาบทบาทสตรีเป็นระยะเวลา 12 เดือน ทั้งเงินต้นและดอกเบี้ยให้แก่สมาชิกที่เป็นลูกหนี้กองทุนฯ ตามเกณฑ์ เพื่อช่วยเหลือผู้ที่ได้รับผลกระทบและบรรเทาความเดือดร้อนจากสถานการณ์การแพร่ระบาดของโรคโควิด-19 ระลอกใหม่ ทั้งนี้สืบเนื่องจากการออกมาตรการขยายเวลาพักชำระหนี้กองทุนพัฒนาบทบาทสตรี ฉบับที่ 1 ประกาศ เรื่อง มาตรการชั่วคราว : พักชำระหนี้ ให้แก่สมาชิกลูกหนี้กองทุนฯ กรณีการแพร่ระบาดของโรคโควิด-19 เพื่อบรรเทาความเดือดร้อนที่มีหนี้หรือหนี้ค้างชำระที่ถึงกำหนดชำระในห้วงตั้งแต่วันที่ 1 เมษายน 2563 ถึงวันที่ 30 กันยายน 2563 เป็นระยะเวลา 12 เดือน โดยไม่คิดดอกเบี้ยในระหว่างการพักชำระหนี้ ทั้งดอกเบี้ยตามสัญญา ดอกเบี้ยผิดนัดและเบี้ยปรับ โดยมีผู้เข้าร่วมการพักชำระหนี้ตามประกาศคณะกรรมการบริหารกองทุนพัฒนาบทบาทสตรี ฉบับที่ 1 จำนวน 20,214 โครงการ และมีสมาชิกได้รับผลประโยชน์มากถึงจำนวน 98,742 กลุ่ม จากการแพร่ระบาดของโควิด -19 ระลอกใหม่ จึงออกประกาศฉบับที่ 2 โดยผู้ที่เป็นสมาชิกลูกหนี้รายเดิมที่เคยใช้สิทธิพักชำระหนี้ ตามประกาศคณะกรรมการบริหารกองทุนพัฒนาบทบาทสตรี ลงวันที่ 1 เมษายน 2563 จะขยายระยะเวลาการพักชำระหนี้ต่อไปอีก 12 เดือน และกรณีสมาชิกลูกหนี้ที่ยังไม่ได้ใช้สิทธิพักชำระหนี้ ซึ่งมีหนี้หรือหนี้ค้างชำระที่ถึงกำหนดชำระในช่วงตั้งแต่วันที่ 1 กุมภาพันธ์ 2564 ถึงวันที่ 31 กรกฎาคม 2564 จะพิจารณาดำเนินการพักชำระหนี้ให้เป็นระยะเวลา 12 เดือน ทั้งเงินต้น ดอกเบี้ยตามสัญญา ดอกเบี้ยผิดนัดและเบี้ยปรับ ทั้งงวดที่ค้างชำระก่อนหน้า และงวดที่อยู่ระหว่างการพักชำระหนี้จนกว่าจะครบระยะเวลาการพักชำระหนี้ โดยจะไม่ตัดสิทธิสมาชิกลูกหนี้ในการชำระหนี้คืนกองทุนฯ ในระหว่างการพักชำระหนี้นั้น หากลูกหนี้รายใดประสงค์ขอรับความช่วยเหลือตามประกาศนี้ ให้ยื่นเรื่อง ณ สำนักงานเลขานุการคณะอนุกรรมการกลั่นกรองและติดตามการดำเนินงานกองทุนพัฒนาบทบาทสตรีอำเภอ/สำนักงานเลขานุการคณะอนุกรรมการบริหารกองทุนพัฒนาบทบาทสตรีกรุงเทพมหานคร ที่สมาชิกได้ยื่นขอรับการสนับสนุนเงินกู้ยืมจากกองทุนพัฒนาบทบาทสตรี ภายใน 90 วัน นับแต่วันที่ประกาศอย่างไรก็ตาม ทั้งนี้การพักชำระหนี้ตามประกาศนี้ ไม่รวมถึงลูกหนี้ที่ได้ส่งเรื่องให้พนักงานอัยการว่าต่างและที่อยู่ระหว่างการถูกฟ้องร้องดำเนินคดีเกี่ยวกับเงินกองทุนพัฒนาบทบาทสตรีในชั้นศาลและหนี้ที่ศาลมีคำพิพากษาแล้ว